Vliegtuig stort neer tydens opleidingsvlugFoto: ER24 ŉ Studente-vlieënier het ernstige kopbeserings opgedoen toe ŉ ligte vliegtuig Saterdagmiddag by die Potchefstroom-vliegveld in Noordwes neergestort het. Kabelo Ledwaba, woordvoerder van die burgerlugvaartowerheid, het aan Maroela Media gesê die ongeluk het omstreeks 14:50 gebeur. Slegs die vlieënier was aan boord van die Cessna 172 toe dit neergestort het. “Ons ondersoekers is steeds besig om die feite rondom die voorval te versamel, maar volgens die inligting wat ons tans tot ons beskikking het, was dit ŉ solo-navigasie-opleidingsvlug en die ongeluk het gebeur toe die vlieënier wou land,” het Ledwaba gesê. Foto: ER24 Hy het gesê die studente-vlieënier is ŉ Egiptiese burger. Volgens Annine Dormehl, woordvoerder van ER24, het die man, vermoedelik in sy 20’s, ernstige beserings opgedoen en is hy na die Mediclinic Potchefstroom gehaas. Ledwaba het gesê die ondersoek na die voorval duur voort en ŉ finale ongeluksverslag, met veiligheidsaanbevelings, sal uitgereik word sodra die ondersoek afgehandel is.